รัฐบาลไทย-ข่าวทำเนียบรัฐบาล-กระทรวงดิจิทัลฯ และ บมจ. ทีโอที ชี้แจงกรณีสหภาพ ทีโอที คัดค้านโอนย้ายอุปกรณ์โครงข่ายบรอดแบนด์ ทีโอที ไปไว้ในบริษัทลูก
วันพุธที่ 14 มีนาคม 2561
กระทรวงดิจิทัลฯ และ บมจ. ทีโอที ชี้แจงกรณีสหภาพ ทีโอที คัดค้านโอนย้ายอุปกรณ์โครงข่ายบรอดแบนด์ ทีโอที ไปไว้ในบริษัทลูก
กระทรวงดิจิทัลฯ และ บมจ. ทีโอที ชี้แจงกรณีสหภาพ ทีโอที คัดค้านโอนย้ายอุปกรณ์โครงข่ายบรอดแบนด์ ทีโอที ไปไว้ในบริษัทลูก
นาวาอากาศเอก สมศักดิ์ ขาวสุวรรณ์ รองปลัดกระทรวงดิจิทัลเพื่อเศรษฐกิจและสังคม และนายมนต์ชัย หนูสง กรรมการผู้จัดการใหญ่ บริษัท ทีโอที จํากัด (มหาชน) ชี้แจง กรณีสหภาพ ทีโอที คัดค้านโอนย้ายอุปกรณ์โครงข่ายบรอดแบนด์ ทีโอที ไปไว้ในบริษัทลูก ตามที่ นายพงศ์ฐิติ พงศ์ศิลามณี ประธานสหภาพแรงงานรัฐวิสาหกิจ นํากลุ่มสหภาพแรงงานรัฐวิสาหกิจ บริษัท ทีโอที จํากัด (มหาชน) หรือ สรท. กว่า 300 คน ชุมนุมที่หน้าศาลปกครอง ถนนแจ้งวัฒนะ เพื่อยื่นฟ้องคัดค้านมติ ครม.เห็นชอบในหลักการให้ บริษัท ทีโอที จํากัด (มหาชน) และบริษัท กสท.โทรคมนาคม จํากัด (มหาชน) จัดตั้งบริษัท โครงข่ายบรอดแบรนด์แห่งชาติ จํากัด (NBN Co.) และบริษัท โครงข่ายระหว่างประเทศและศูนย์ข้อมูลอินเตอร์เน็ต จํากัด (NGDC Co.) ซึ่งเป็นบริษัทลูก ตามที่กระทรวงดิจิทัลเพื่อเศรษฐกิจและสังคมเสนอ และให้โอนย้ายอุปกรณ์โครงข่ายบรอดแบรนด์ของทีโอทีไปไว้ในบริษัทลูก หรือ NBN เนื่องจากเห็นว่า อุปกรณ์โครงข่ายบรอดแบรนด์ทีโอที ถือเป็นทรัพย์สินสาธารณะสมบัติของแผ่นดิน และเชื่อว่ากระบวนการดังกล่าวจะส่งผลกะทบทําให้ทีโอทีเสียหาย เป็นการกระทําที่มิชอบด้วยกฎหมาย และพยายามจะเอาสาธารณะสมบัติของแผ่นดินไปไว้ใน NBN ซึ่งไม่มีกฎหมายรองรับ นั้น
กระทรวงดิจิทัลเพื่อเศรษฐกิจและสังคม และบริษัท ทีโอที จํากัด (มหาชน) ขอชี้แจงข้อเท็จจริง ดังนี้
1. เหตุผลและความจําเป็นในการจัดตั้งบริษัทโครงข่ายบรอดแบนด์แห่งชาติ จํากัด (National Broadband Network: NBN Co)
1.1 บริษัท NBN จัดตั้งด้วยเหตุผลและความจําเป็นดังนี้
1.1.1 เพื่อปรับโครงสร้างองค์กรตามมติคณะกรรมการนโยบายรัฐวิสาหกิจ (คนร.) โดยการจัดตั้งบริษัท โครงข่ายบรอดแบนด์แห่งชาติ จํากัด (บริษัท NBN) เป็นหนึ่งในแผนงานสําคัญในปี 2560 ตามแผนการแก้ไขปัญหารัฐวิสาหกิจของ บมจ.ทีโอที
1.1.2 เพื่อแก้ไขปัญหาของประเทศด้านการลดความซ้ําซ้อนของการดําเนินงานรัฐวิสาหกิจกลุ่มสื่อสารโทรคมนาคมในระยะยาว ด้วยการนําทรัพย์สินโครงข่ายภายในประเทศของ บมจ.ทีโอที และ บมจ.กสท มาร่วมกันจัดตั้งบริษัท NBN ทําให้ขอบเขตการดําเนินงานของทั้งสององค์กรมีความชัดเจนไม่ซ้ําซ้อนด้านการลงทุน
1.1.3 เพื่อแก้ไขปัญหาการดําเนินธุรกิจของ บมจ.ทีโอที ในภาพรวมด้วยการแยกบทบาทด้านการวางโครงข่ายโทรคมนาคมออกจากงานด้านการให้บริการลูกค้า
1.2 บริษัท NBN มีวัตถุประสงค์ในการจัดตั้งเพื่อให้บริการค้าส่ง (Wholesale) โครงข่ายและโครงสร้างพื้นฐานภายในประเทศ ในลักษณะเปิดอย่างเสรี (Open access) ด้วยราคาที่เท่าเทียมและแข่งขันอย่างเป็นธรรมโดยมีการบริหารจัดการองค์กรที่คล่องตัวมากขึ้นและมีต้นทุนการดําเนินงานที่เหมาะสม รวมทั้งเป็นกลไกของภาครัฐในการพัฒนาโครงสร้างพื้นฐานโทรคมนาคมในฐานะผู้ให้บริการโครงข่ายบรอดแบรนด์แห่งชาติที่เข้าถึงและครอบคลุมทั่วประเทศและช่วยเพิ่มขีดความสามารถทางการแข่งขันของประเทศให้เทียบเท่าประเทศชั้นนําตามเป้าหมายของแผนพัฒนาดิจิทัลเพื่อเศรษฐกิจและสังคม
2. การจัดตั้งบริษัทโครงข่ายบรอดแบนด์แห่งชาติ จํากัด (National Broadband Network: NBN Co) เป็นไปตามนโยบายของคณะกรรมการนโยบายรัฐวิสาหกิจ (คนร.) และมติคณะรัฐมนตรี (ครม.) ที่สําคัญดังนี้
2.1 มติ คนร. ครั้งที่ 3/2559 เมื่อวันที่ 11 กรกฎาคม 2559 เห็นชอบในหลักการการปรับโครงสร้างของ บมจ.ทีโอที และ บมจ.กสท โดยการจัดตั้งบริษัทที่รัฐบาลถือหุ้น 100% จํานวน 3 บริษัท ได้แก่ บริษัทโครงข่าย บรอดแบนด์ภายในประเทศ (NBN Co) บริษัทโครงข่ายระหว่างประเทศ (NGN Co) และบริษัทศูนย์ข้อมูลอินเทอร์เน็ต (IDC Co) โดย บมจ.ทีโอที ได้รับมอบหมายให้เป็นผู้รับผิดชอบหลักในการจัดตั้งบริษัท NBN
2.2 มติ ครม. เมื่อวันที่ 13 มิถุนายน 2560 เรื่อง โครงการจัดตั้งบริษัทโครงข่ายบรอดแบนด์แห่งชาติ จํากัด (NBN Co) และบริษัทโครงข่ายระหว่างประเทศและศูนย์ข้อมูลอินเทอร์เน็ต จํากัด (NGDC Co) เห็นชอบให้ บมจ.ทีโอที และ บมจ.กสท จัดตั้งบริษัท NBN และบริษัท NGDC และให้ บมจ.ทีโอที และ บมจ.กสท มีหุ้นร่วมกันในบริษัทที่จัดตั้งใหม่ตามสัดส่วนมูลค่าธุรกิจที่ บมจ.ทีโอที และ บมจ.กสท ทําการศึกษาไว้ โดยให้ ดศ. กํากับดูแลการดําเนินกิจการของ บมจ.ทีโอที และ บมจ.กสท ในช่วงเปลี่ยนผ่านภารกิจไปยังบริษัท NBN และบริษัท NGDC อย่างใกล้ชิด และเข้มงวด เพื่อไม่ให้เกิดปัญหาที่ส่งผลกระทบต่อการให้บริการรวมทั้งกํากับการดําเนินการให้เป็นไปตามแผนการฟื้นฟู บมจ.ทีโอที และ บมจ.กสท
2.3 มติ คนร. ครั้งที่ 4/2560 เมื่อวันที่ 11 ตุลาคม 2560 รับทราบความคืบหน้าการดําเนินการแก้ไขปัญหาองค์กรของ บมจ.ทีโอที และ บมจ.กสท ว่า ได้จัดตั้งบริษัท NBN และบริษัท NGDC แล้วเสร็จ สามารถเปิดให้บริการได้ภายในเดือนพฤศจิกายน 2560 และให้ทําการโอนทรัพย์สินที่เกี่ยวข้องไปยังบริษัท NBN ให้แล้วเสร็จภายในเดือนมีนาคม 2561
3. การดําเนินการของ บมจ. ทีโอที ในการจัดตั้งบริษัทโครงข่ายบรอดแบนด์แห่งชาติ จํากัด (National Broadband Network: NBN Co) เพื่อให้เป็นไปตามนโยบายในข้อ 2
3.1 บมจ.ทีโอที ได้จดทะเบียนจัดตั้งบริษัท NBN เมื่อวันที่ 22 สิงหาคม 2560 โดย บมจ.ทีโอที ถือหุ้นร้อยละ 99.99 บริษัท NBN จึงมีสถานะเป็นรัฐวิสาหกิจตามพระราชบัญญัติวิธีการงบประมาณ พ.ศ.2502
3.2 การประชุมคณะกรรมการ บมจ.ทีโอที ครั้งที่ 1/2561 เมื่อวันที่ 23 มกราคม 2561 มีมติสรุปได้ว่าเห็นชอบให้โอนทรัพย์สินของ บมจ.ทีโอที ตามข้อมูลทางบัญชี ณ วันที่ 31 มีนาคม 2560 เพื่อชําระเป็นค่าหุ้นบริษัท NBN และให้โอนทรัพย์สินที่เกิดขึ้นภายหลังวันที่ 31 มีนาคม 2560 ไปบริษัท NBN ตามมูลค่าทางบัญชี (Book Value) ภายในวันสิ้นรอบระยะเวลาบัญชีปี 2561 โดยให้นําเสนอ ดศ. เพื่อให้ความเห็นชอบและเสนอคณะรัฐมนตรีรวมทั้งเห็นชอบให้เสนอผู้ถือหุ้นกําหนดวันประชุมวิสามัญประจําปีภายในวันที่ 23 มีนาคม 2561 เพื่อโอนทรัพย์สินไปยังบริษัท NBN ให้เป็นไปตามหลักเกณฑ์และกฎหมายที่เกี่ยวข้องต่อไป
3.3 ปัจจุบัน บมจ.ทีโอที อยู่ระหว่างการดําเนินการตามมติที่เกี่ยวข้องดังกล่าว
4. บทสรุป
การจัดตั้งบริษัท NBN ซึ่งเป็นรัฐวิสาหกิจที่ บมจ.ทีโอที ถือหุ้นร้อยละ 99.99 ตามนโยบายรัฐที่ส่งผ่านมาทาง คนร. และ ครม. นั้น บมจ.ทีโอที ได้ดําเนินการตามขั้นตอนของกฎหมายที่เกี่ยวข้องแล้ว สําหรับการโอนย้ายอุปกรณ์โครงข่ายบรอดแบนด์ของ บมจ.ทีโอที ไปบริษัท NBN ถือเป็นการโอนย้ายทรัพย์สินจากรัฐไปสู่รัฐเนื่องจากบริษัท NBN เป็นรัฐวิสาหกิจ
ที่ บมจ.ทีโอที และ บมจ.กสท ถือหุ้น ดังนั้น ทรัพย์สินดังกล่าวยังคงเป็นทรัพย์สินของรัฐเช่นเดิม อีกทั้งการดําเนินการตามนโยบายดังกล่าว เป็นการลดความซ้ําซ้อนของการลงทุนและ เป็นการส่งเสริมการทํางานรูปแบบใหม่ รวมทั้งเป็นการลดค่าใช้จ่ายในองค์กรเดิมซึ่งสอดรับกับนโยบายของภาครัฐในการให้มีการลดค่าใช้จ่ายด้านบุคลากร ซึ่งสูงกว่าอุตสาหกรรมโทรคมนาคม
นอกจากนี้การจัดตั้งบริษัท NBN จะเป็นการสร้างโอกาสในการดําเนินธุรกิจขายส่งบริการใยแก้วสื่อสัญญาณรวมทั้งบริษัท NBN สามารถกํากับดูแลให้สัดส่วน ค่าใช้จ่ายพนักงานสามารถลดมาอยู่ในระดับเดียวกันหรือต่ํากว่าอุตสาหกรรมเพื่อให้สามารถแข่งขันในตลาด
-------------------------